नैनीताल। नैनीताल नगर में वाहनों का आवागमन 1915 में शुरू हुआ। इसके बाद 1848 में नैनीझील के किनारे बनी नगर की प्रसिद्ध माल रोड पर भी वाहन चलने लगे। माल रोड की झील के किनारे होने की वजह से कमजोरी को देखते हुए इस पर वाहनों के प्रवेश को प्रतिबंधित किये जाने के उद्देश्य से लेक ब्रिज चुंगी लिये जाने का प्राविधान 1938 में किया गया था। इसके अलावा यूपी के दौर में सभी नगरपालिकाओं के द्वारा अपनी आय बढ़ाने के उद्देश्य से नगर में आने वाले वाहनों से चुंगी लिये जाने का प्राविधान भी था। इस प्राविधान के तहत नगर में भवाली रोड से आगमन पर कैलाखान, हल्द्वानी रोड से आने पर बल्दियाखान, ताकुला व जीआईसी के पास तथा कालाढुंगी रोड की ओर से आने पर सरिताताल (तत्कालीन सड़ियाताल) के पास वाहनों में आने वाली सवारियों से चुंगी लिये जाने का प्राविधान था। लेकिन इसे 1980 के दशक में तत्कालीन मुख्यमंत्री मुलायम सिंह यादव के शासनकाल में बंद कर दी गयी थी। लेकिन तल्लीताल में माल रोड में वर्तमान दर्शन घर पार्क और बाद में फांसी गधेरा रॉक हाउस व बारापत्थर में लेक ब्रिज के नाम पर सवारियों की जगह वाहनों से चुंगी वसूली जाती रही। अलबत्ता नगर पालिका के उपनियमों में रॉक हाउस व बारापत्थर से लेक ब्रिज चुंगी लिये जाने का प्राविधान नहीं था, इसलिए उच्च न्यायालय के आदेशों पर विगत वर्ष में इन दोनों स्थानों से चुंगी की वसूली बंद करवा दी गयी। इसके बाद नगर पालिका एक बार फिर अपनी आय बढ़ाने के लिए इन स्थानों से चुंगी लेने के प्राविधान अपने उपनियमों में करने जा रही है। इसके लिए गजट नोटिफिकेशन जारी करने की कड़ी में आज पालिका बोर्ड ने प्रस्ताव पारित कर दिया है।